钦定古今图书集成/明伦汇编/交谊典/第028卷 > 《社西村》前人
## 钦定古今图书集成/明伦汇编/交谊典/第028卷 > 《社西村》前人

结茅依里社，村以社西名。客至惟谈稼，年衰不入城。
邻鸡上树宿，水鹤傍人鸣。向晚寻牛去，前冈笛又轰。

又

君家里社西，我家里社东。平分社公雨，不隔马牛风。
瓜地妻能种，衣巾俗与同。云边采芝迳，高尽玉台空。

又

社主对诸阡，居庐散百烟。共来乡社会，同乐帝尧年。
折花潮没屐，吹笛月随船。偶寻社西去，又赋《社西篇》。

又

“社西逢酒伴，埭北有花枝。”讵识愚公意，聊同牧竖嬉。
围碁松崦久，度马板桥迟。袖有葳蕤草，还家不告饥。